Rihards
Rihards, vecajā ortogrāfijā (līdz 1957. gadam) arī Richards, ir izplatīts latviešu personvārds. Latvijā pirmais vārddošanas gadījums reģistrēts 1545. gadā Vidzemē. Vārda dienu kalendārā ierakstīts 1901. gadā, to svin 7. februārī. Rihards ir bijis viens no 100 populārākajiem jaundzimušo zēnu vārdiem Latvijā laika posmā no 1920. līdz 1955. gadam un no 1980. gada līdz mūsdienām. Pēc Latvijas Republikas Pilsonības un migrācijas lietu pārvaldes datiem 2024. gada 31. martā Latvijas iedzīvotāju reģistrā bija reģistrētas 5 046 personas ar vārdu Rihards. Salīdzinoši retāk sastopams Latgalē. Vārds "Rihards" latviešu valodā ienācis no vācu Richard. Tas ir ģermāņu izcelsmes personvārds, kas darināts kā saliktenis no protoģermāņu saknes *rīk- "valdnieks, vadonis, ķēniņš" un *hardu- "spēcīgs, drosmīgs, izturīgs" un secīgi tulkojams kā "spēcīgs valdnieks". Personvārds kļuva populārs daudzās Eiropas zemēs, tostarp, Anglijā, Francijā, Vācijā un Skandināvijā. Vairākās valodās tas ieguvis reģionālas variācijas, tostarp, spāņu — Ricardo, itāļu — Riccardo, lietuviešu — Ričardas, kā arī latviešu — Rihards. Latviešu valodā čehu, dāņu, slovāku, vācu un ungāru personvārdu Richard atveido kā Rihards. Savukārt nīderlandiešu Richard atveido kā Riharts, angļu Richard — kā Ričards un franču Richard — kā Rišārs.